שלומי בינדר

שלומי בינדר (נולד ב-4 בפברואר 1975) הוא קצין בצה"ל בדרגת אלוף המכהן כראש אגף המודיעין החל מאוגוסט 2024. שירת קודם לכן כראש חטיבת המבצעים, מפקד עוצבת הגליל, מפקד חטיבת גולני, מפקד סיירת מטכ"ל ומפקד יחידת אגוז.

 ביוגרפיה 
בינדר נולד, גדל והתחנך בחיפה. בנעוריו למד בתיכון ליאו בק בעיר מגוריו. הוא סיים את לימודי התיכון עירוני א׳ לאומנויות בתל אביב והיה מדריך בתנועת הצופים.

לאחר שנת שירות ברמת הגולן התגייס לצה"ל בנובמבר 1993 והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה, ויצא לקורס קציני חי"ר. בסיום הקורס שב ליחידה ומונה למפקד צוות. השתתף בלחימה בדרום לבנון. בשנת 1999 נפצע באורח קשה מפיצוץ מטען שהטמינו מחבלים בשטח אימונים בו יחידתו תרגלה. לאחר מספר חודשי החלמה חזר לשירות ביחידה. בהמשך שירת כמפקד פלגה, והוביל מספר מבצעים במהלך מלחמת לבנון השנייה. לאחר מכן מונה לסגן מפקד היחידה.

ממוזער|250px|בינדר במצפור בהר אדיר שבגבול לבנון עם גנרל קנת' מקנזי, נובמבר 2019

בשנת 2010 הועלה לדרגת סגן-אלוף ומונה למפקד יחידת אגוז, ושימש בתפקיד עד 15 ביולי 2012. לאחר מכן שירת בתפקיד מטה במטכ"ל. ב-21 במאי 2013 מונה למפקד סיירת מטכ"ל ויומיים לאחר מכן הועלה לדרגת אלוף-משנה. הוא הוביל את היחידה בין היתר במבצע צוק איתן. על האופן שבו פעלה הסיירת בפיקודו במבצע הוענק לה צל"ש הרמטכ"ל. בתפקיד זה שירת עד 16 במרץ 2016. בסיום תפקידו הוענק לסיירת צל"ש רמטכ"ל נוסף על המבצעים שנעשו בתקופת פיקודו.

ב-4 בספטמבר 2016 מונה למפקד חטיבת גולני ושימש בתפקיד עד 24 במאי 2018. בסיום תפקידו יצא לשנת לימודים בוושינגטון שבארצות הברית. ב-5 באוגוסט 2019 הועלה לדרגת תת-אלוף וב-12 באוגוסט נכנס לתפקידו כמפקד עוצבת הגליל. בתפקיד זה שירת עד 26 באפריל 2022. ב-3 באוקטובר 2022 מונה לראש חטיבת המבצעים, חטיבת הליבה של אגף המבצעים ב, וכיהן בתפקיד זה במהלך טבח שבעה באוקטובר ומלחמת חרבות ברזל.

ממוזער|250px|בינדר עם הרמטכ"ל אביב כוכבי בתרגיל "סערת ברקים", פברואר 2021 (בעת מגפת הקורונה)

250px|ממוזער|טקס החלפת ראש אגף המודיעין באוגוסט 2024: מימין ראש אמ"ן היוצא אהרון חליוה, הרמטכ"ל הרצי הלוי וראש אמ"ן הנכנס שלומי בינדר

עם התפטרותו של ראש אמ"ן אהרון חליוה ב-2 במאי 2024 פורסמה החלטת שר הביטחון והרמטכ"ל למנות את בינדר לראש אגף המודיעין והעלאתו לדרגת אלוף. משפחות שכולות עתרו נגד המינוי, בדרישה שתחילה יש לבצע חקירה בעניין אחריותו של בינדר לאירועי 7 באוקטובר, אך עתירתם נדחתה. בצל העתירה, פורסם כי הרמטכ"ל ושר הביטחון עיינו בממצאי תחקיר ראשוני טרם קבלת ההחלטה על המינוי ובהתחשב בממצאיו. בנוסף, בעת פרסום תחקירי צה"ל עלה כי לא נמצא פגם בתפקודושל בינדר בשבעה באוקטובר. ב-25 במאי 2024 סיים את תפקידו בתור ראש חטיבת המבצעים, והוחלף על ידי תת-אלוף ישראל שומר ב-25 ביולי 2024 הועלה לדרגת אלוף וב-21 באוגוסט 2024 נכנס לתפקידו כראש אמ"ן.

בינדר נכנס לתפקידו כראש אמ"ן בעיצומה של מלחמת חרבות ברזל. בחודשים הראשונים לתפקידו הגביר צה"ל את היקף ועומק פעולותיו בלבנון, שנסמכו במקרים רבים על מודיעין מדויק. בכלל זאת, ארבעה ימים לאחר מינויו בוצע מבצע זה הרגע. ב-20 בספטמבר מודיעין קצה העניק חלון הזדמנויות לבצע את ההתנקשות באבראהים עקיל וצמרת כוח רדואן ברובע הדאחייה, בביירות. כעבור שבוע חוסל חסן נסראללה, המזכיר הכללי של ארגון הטרור חזבאללה יחד עם עלי כרכי, מפקד חזית הדרום. זמן קצר אחר כך החל התמרון הקרקעי בלבנון.

בינדר נתקל גם במתיחות מול הדרג המדיני, כפי שבאה לידי ביטוי בהנחיית שר הביטחון ישראל כ"ץ ב-7 בפברואר 2025 לנזוף בו על רקע דיווחים שנויים במחלוקת בנוגע לעמדותיו על תוכנית טראמפ לפינוי רצועת עזה, אף שהבהיר כי לא התבטא נגדה בפומבי.

במהלך כהונתו כראש אמ"ן החל ביישום לקחים מהשבעה באוקטובר ושינה את ייעוד אגף המודיעין כך שמשימת ההתרעה תהיה משימתו הראשונה. כחלק מיישום הלקחים הורה על הגדלה דרמטית של היקף לימודי הערבית ואסלאם, שימוש נרחב הרבה יותר במקורות מודיעיניים מגוונים, חיזוק המודיעין האנושי והמודיעין הגלוי (אוסינט) והגדלת יחידת ה"איפכא מסתברא".

לאחר כשנה בתפקידו החל מבצע עם כלביא שהתאפיין בשימוש נרחב במודיעין מדויק במכת הפתיחה ובהמשך. המבצע יצא לדרך בעקבות התרעות שאגף המודיעין בראשותו הוציא ובתוכן התרעה על התקדמות בגרעין והתרעה על חלון הזדמנויות אסטרטגי לפעול באיראן. כחלק מכך פורסם כי אמ"ן עשה נוהל קרב מהיר במהלך השנה, התאים את התוכניות המבצעיות כך שיגלמו לקחים מהמערכה מול חזבאללה וייצר אלפי מטרות נוספות. אגף המודיעין זכה לשבחים במבצע מראש הממשלה, שר הביטחון והרמטכ"ל.

בנובמבר 2025 רשם הרמטכ"ל אייל זמיר הערה פיקודית לבינדר, על תפקודו בטבח שבעה באוקטובר.

 חיים אישיים 
בינדר נשוי ליעל ואב לשלושה ילדים. מתגורר ברמת הגולן. בעל תואר ראשון באגרונומיה מהאוניברסיטה העברית בירושלים ובעל תואר שני באסטרטגיה מהאוניברסיטה לביטחון לאומי בוושינגטון שבארצות הברית.

 קישורים חיצוניים 







 נאום הכניסה של שלומי בינדר לתפקיד ראש אמ"ן, ציוץ של ערוץ כנסת
מאמרים פרי עטו


 הערות שוליים 

קטגוריה:מפקדי יחידת אגוז
קטגוריה:מפקדי סיירת מטכ"ל
קטגוריה:מפקדי חטיבת גולני
קטגוריה:מפקדי עוצבת הגליל
קטגוריה:ראשי חטיבת המבצעים
קטגוריה:ראשי אמ"ן
קטגוריה:אלופי צה"ל
קטגוריה:בוגרי מרכז חינוך ליאו באק
קטגוריה:בוגרי תנועת הצופים בישראל
קטגוריה:בוגרי האוניברסיטה העברית בירושלים
קטגוריה:בוגרי האוניברסיטה לביטחון לאומי
קטגוריה:חברי המטה הכללי של צה"ל במלחמת חרבות ברזל
קטגוריה:ישראלים שנולדו ב-1975